เปิดเกณฑ์กู้บ้านหลังแรกดอก0%
ธอส.เผยเกณฑ์ผู้เข้าร่วมโครงการกู้ซื้อบ้านหลังแรกดอกเบี้ย0%&nbsp;ชี้อต้องไม่เคยมีชื่อเป็นเจ้าบ้าน-ไม่มีที่อยู่อาศัยเป็นกรรมสิทธิของตัวเอง โดยให้กู้ไม่เกิน 3 ล้านบาท&nbsp;
4 พ.ค. 2554

ธอส.เผยเกณฑ์ผู้เข้าร่วมโครงการกู้ซื้อบ้านหลังแรกดอกเบี้ย0% ชี้อต้องไม่เคยมีชื่อเป็นเจ้าบ้าน-ไม่มีที่อยู่อาศัยเป็นกรรมสิทธิของตัวเอง โดยให้กู้ไม่เกิน 3 ล้านบาท 
นายวรวิทย์ ชัยลิมปมนตรี  กรรมการผู้จัดการ ธนาคารอาคารสงเคราะห์ (ธอส.) เปิดเผยว่า จากการที่ กระทรวงการคลัง มีนโยบายต้องการช่วยเหลือพี่น้องประชาชนคนไทยให้มีที่อยู่อาศัยเป็นของตนเอง และสามารถเข้าถึงแหล่งเงินกู้เพื่อที่อยู่อาศัยในอัตราดอกเบี้ยต่ำ ธนาคารอาคารสงเคราะห์ ในฐานะสถาบันการเงินเฉพาะกิจของรัฐ พร้อมที่จะเป็นกลไกหลักในการให้บริการสินเชื่อบ้านอัตราดอกเบี้ยต่ำ ผ่าน โครงการบ้าน ธอส.เพื่อที่อยู่อาศัยแห่งแรก



วรวิทย์
ทั้งนี้จะคิดอัตราดอกเบี้ย 0%  2 ปีแรก  ปีที่ 3 - 5 คิดอัตราดอกเบี้ย เท่ากับ MRR - 0.50% ต่อปี (ลูกค้าสวัสดิการ) ส่วนลูกค้ารายย่อยทั่วไป คิดอัตราดอกเบี้ยเท่ากับ MRR ปีที่ 6 เป็นต้นไป คิดอัตราดอกเบี้ยเท่ากับ MRR - 1.00% ต่อปี (ลูกค้าสวัสดิการ)  MRR - 0.50% ต่อปี  (ลูกค้ารายย่อยทั่วไป) ปัจจุบันอัตราดอกเบี้ย MRR ธอส.เท่ากับ 6.75% ต่อปี ผ่อนได้นานสูงสุด 30 ปี โดยรัฐบาลช่วยแบ่งเบาภาระค่าจดจำนอง และค่าธรรมเนียมการโอนครึ่งหนึ่งหรือจ่ายตามจริงสูงสุด 1.00% (จากค่าโอนปกติ 2.00% ของราคาประเมิน)
เงื่อนไขและหลักเกณฑ์การให้กู้สำหรับลูกค้าที่ต้องการซื้อที่อยู่อาศัยแห่งแรกเป็นของตนเอง จะต้องไม่เคยมีชื่อเป็นเจ้าบ้านในทะเบียนบ้าน และไม่มีที่อยู่อาศัยเป็นกรรมสิทธิของตนเอง ให้กู้เพื่อซื้อที่ดินพร้อมอาคาร หรือ ห้องชุด ให้กู้เพื่อปลูกสร้างอาคาร หรือเพื่อซื้อที่ดินพร้อมปลูกสร้างอาคาร โดยราคาที่อยู่อาศัยและวงเงินให้กู้ไม่เกิน 3 ล้านบาท ส่วนหลักเกณฑ์การพิจารณาการให้สินเชื่อเป็นไปตามระเบียบของธนาคาร
"โครงการฯนี้ นับเป็นโครงการที่ดีที่สุดที่ กระทรวงคลัง และ ธอส.มอบให้กับลูกค้าประชาชนถือเป็นโอกาสทองสำหรับลูกค้าที่กำลังตัดสินใจหาซื้อที่อยู่อาศัยในช่วงนี้ เพราะลูกค้าจะได้รับอัตราดอกเบี้ยต่ำที่สุด และเงื่อนไขดีที่สุดในรอบ 57 ปี ของการดำเนินงานธนาคาร จะเห็นได้ว่าในปัจจุบันแนวโน้มอัตราดอกเบี้ยปรับตัวสูงขึ้นอย่างต่อเนื่อง แต่ ธอส.ในฐานะผู้นำสินเชื่อเพื่อบ้าน ยังกล้าเสนอสินเชื่อบ้านดอกเบี้ย 0% ให้กับลูกค้านานถึง 2 ปี ภายใต้ กรอบวงเงินไม่เกิน 2.5 หมื่นล้านบาท ซึ่งจะช่วยสร้างโอกาสประชาชนมีบ้านในอัตราดอกเบี้ยต่ำได้กว่า 2 หมื่นครอบครัว รวมถึงยังลดภาระค่าธรรมเนียมการโอนและจดจำนองอีกด้วย ทั้งนี้จะสามารถลดภาระค่าใช้จ่ายอันเกี่ยวเนื่องกับที่อยู่อาศัยให้กับพี่น้องประชาชนได้"นายวรวิทย์ฯ กล่าว
นายวรวิทย์ฯ กล่าวเพิ่มเติมว่า ธนาคารมีความพร้อมในการให้บริการลูกค้า โดยเบื้องต้นลูกค้าจะต้องแสดงหลักฐานการยื่นกู้ด้วยเอกสาร 5 อย่าง ได้แก่
1.สำเนาบัตรประชาชน/ข้าราชการ 2.สำเนาทะเบียนบ้านทุกหน้า 3.เอกสารรายได้ อาทิ สลิปเงินเดือน หนังสือรับรองเงินเดือน บัญชีเงินฝาก สำเนาการค้า หรือหลักฐานการเสียภาษี 4.สำเนาสัญญาจะซื้อจะขาย หรือสำเนาใบอนุญาตก่อสร้างอาคาร 5.สำเนาโฉนด หรือสำเนาหนังสือกรรมสิทธิ์ห้องชุด หรือสำเนาใบอนุญาตก่อสร้างอาคาร  
ทั้งนี้เพื่อความโปร่งใสลูกค้าที่ยื่นคำขอกู้และแสดงเอกสารครบก่อนก็จะได้รับสิทธิก่อน จนกว่าวงเงินจะเต็มตามกรอบที่ธนาคารกำหนด สามารถยื่นคำขอกู้ได้ที่ ธอส.ทุกสาขาทั่วประเทศ